Beskrivelsen av ett enkelt tre var nok til at Ole Randin Klokkerengen kunne finne igjen kvinnen som hadde gått seg bort i skogen på Mistberget i Eidsvoll.

Var lei seg

Det var klokka 17.30 den fortvilte 67-åringen ringte politiet og opplyste om at hun ikke lenger kjente seg igjen på skogsturen.

– Hun var veldig lei seg for det. da jeg hørte hvor det var hen, tok jeg kontakt med Klokkerengen i viltnemda. Han er godt kjent der oppe, forklarer operasjonsleder Petter Olausson i Romerike politidistrikt.

Og ganske riktig. Etter en beskrivelse av et tre i nærheten, kunne Klokkerengen etterfulgt av en politipatrulje gå rett inn i skogen og finne damen.

Raskt til rette

Da hadde det ikke gått mer enn en time siden hun første gang ringte politiet.

– Jeg veit jo hvordan trea ser ut oppi her. Jeg kjenner dem vel alle, forteller Klokkerengen til Romerikes Blad og humrer.

Som formann i Viltnemda siden 1995 og tømmerhugger for skogsentreprenørfirmaet Krogsrud as, som han eier sammen med bror og sønn, er han godt kjent i Eidsvolls skoger.

Krokete høygran

– Jeg høgg der oppe i fjor sommer, og la merke til den høygrana med en krokete topp som står utpå flata der, forklarer han.

Ikke mer enn 2-300 meter inn i skogen ble damen funnet.

– Hu var veldig lei seg fordi det kom så mange, og hadde kviet seg for om hu skulle ringe, forteller Klokkerengen.

Gla'-historie

Olausson er glad for at han tok kontakt med sin kjentmann i Eidsvoll.

– Dette ble en fin gladhistorie til slutt, understreker politimannen.